Ediţia a cincea a festivalului Dilema Veche , care se desfăşoară în acest week-end în cetatea Alba Carolina din Alba Iulia, a debutat aseară cu o conferinţă susţinută de Mugur Isărescu, guvernatorul Băncii Naţionale a României. Acesta a vorbit despre parcursul Băncii Naţionale de la perioada tulbure a anilor ’90 până la stabilitatea din prezent. În cadrul evenimentului, scriitorul Andrei Oişteanu l-a întrebat pe Mugur Isărescu de ce nu se implică şi BNR cu o sumă consistentă de bani în subscripţia publică pentru achiziţia operei Cuminţeniei Pământului.

Mugur Isărescu a lăsat să se înţeleagă că statul are capacitatea de a acoperi cea mai mare parte din suma necesară achiziţiei. “Donaţia noastră este către bugetul de stat. 80% din profitul Băncii Naţionale merge către buget, asta înseamnă câteva sute de milioane de euro pe an. Dumneavoastră, care aţi fost aplaudat pentru întrebarea pe care mi-aţi pus-o, puteţi merge la Guvern să-i spuneţi să ia din această donaţie a noastră 5 milioane de euro şi să cumpere Cuminţenia Pământului. Am rugămintea ca dumneavoastră, intelectualii, să sugeraţi Guvernului ca din banii pe care i-am dat anul ăsta, 5 milioane să fie alocaţi către Cuminţenia Pământului, ca să nu mai lungim povestea asta. Ar fi o sugestie bună”, i-a răspuns Mugur Isărescu lui Andrei Oişteanu.

Acesta din urmă a replicat că ar fi de o mai mare rezonanţă ca propunerea să vină de la Guvernatorul BNR. Mugur Isărescu a promis că va propune şi el, în tandem cu oamenii de cultură.

Preţul operei Cuminţenia Pământului este de 11 milioane de euro. Statul asigură 5 milioane de euro, urmând ca restul de 6 milioane să fie completat prin subscripţie publică. Până în prezent, însă, totalul banilor donaţi de români a ajuns la o jumătate de milion de euro, iar termenul-limită pentru strângerea sumei este 30 septembrie.

În cadrul dezbaterii de la festivalul Dilema Veche, Mugur Isărescu a mai spus România n-a fost pregătită din punct de vedere economic să adere la Uniunea Europeană în 2007, dar accederea a fost un compromis, întrucât “dacă nu intram atunci, nu cred că mai intram vreodată”.

“Adevărul e că noi n-am fost pregătiţi să intrăm în Uniunea Europeană în 2007. Dar, dacă nu intram atunci, nu ştiu dacă mai intram şi pentru asta îmi asum toată responsabilitatea. Pentru că eu, ca premier al României, am negociat cu Romano Prodi intrarea României în UE. Prodi m-a avertizat că nu suntem pregătiţi pentru 2007. Inclusiv la nivel de mentalitate şi de gândire nu eram pregătiţi să intrăm în UE” Mugur Isărescu, guvernatorul BNR